CONVERSE, VIAC AKO STO ROKOV NA SCÉNE
Značka Converse vznikla už v roku 1908, a založil ju sympatický fúzatý chlapík menom Marquis Mills Converse. V tom roku mal už 47 rokov, takže nebol zbrklým mladým podnikateľom, ale všetko mal jasne premyslené. Už od začiatku sa jeho spoločnosť Converse Rubber Shoe Company venovala výrobe kvalitnej gumenej obuvi. V roku 1915 sa rozhodli podporiť aj športovcov a do svojej ponuky pridali špeciálnu tenisovú obuv. O dva roky neskôr podporili aj basketbalistov a vytvorili tak – teraz už celosvetovo známe - tenisky Converse All star. Práve tieto sú extrémne populárne v každom kúte sveta a zároveň najpredávanejšie basketbalové tenisky. Ak ste sa pýtali, prečo tieto tenisky nazývame aj "Chucks", prinášame odpoveď. Patrónom tenisiek bol vtedajší basketbalista a predajca Chuck Taylor. V roku 1932 sa jeho podpis objavil aj na nášivke na boku tenisky. Chuck bol pevnou súčasťou značky až do svojej smrti v roku 1969. Po tom, čo sa Amerikou prehnala ekonomická kríza v roku 1980 a spoločnosť sa až príliš spoľahla na jeden a ten istý model tenisiek a nerozmýšľala do budúcnosti, prišiel pád. Od roku 1990 predaje každoročne klesali a dlh firmy narástol až tak veľmi, že museli vyhlásiť bankrot. Koniec však neprišiel, lebo značku zachránili dvaja investori, ktorí získali ochrannú známku. Nakoniec ju v roku 2003 odkúpila značka NIKE za 263 miliónov eur. Ikona sa znovuzrodila v roku 2015 už úplne a to vďaka novej kolekcii obľúbených tenisiek Chuck Taylor II. Celebrity a silná reklamná kampaň urobila z pokračovateľa tenisky All star klasiku, ktorú má v šatníku hádam každý.
Ktoré máte alebo budete mať v šatníku vy?